DA Den Europæiske Unions Tidende CE 78/732

(2004/C 78 E/0781)

SKRIFTLIG FORESPØRGSEL P-2154/03

af Herbert Bösch (PSE) til Kommissionen

(24. juni 2003)

Om: Forsinkelser med hensyn til udbetaling af støtte til SMV-projekter

Formålet med det femte og sjette forskningsrammeprogram er bl.a. at fremme innovationsprojekter. På baggrund heraf har Kommissionen anmodet interesserede parter om at indsende forslag til sådanne projekter under referencenummer INN/01/02. Sidste frist for indsendelse af forslag var den 15. marts 2002. Efter vurderingen af forslagene blev der i juni 2002 givet tilsagn om støtte til 31 projekter. Ved udgangen af december 2002 var der dog kun blevet indgået fire kontrakter.

Kan Kommissionen oplyse, hvorfor der for 27 ud af 31 projekters vedkommende mere end et år efter Kommissionens tilsagn om støtte endnu ikke er blevet indgået nogen kontrakter, og hvornår Kommissionen agter at indgå disse?

Er Kommissionen enig med mig i, at der med sådanne forsinkelser er betydelig risiko for, at visse projekter ikke bliver gennemført? Hvilke foranstaltninger vil Kommissionen i bekræftende fald iværksætte for at sikre, at eventuelle negative følger af sådanne forsinkelser bliver så ubetydelige som muligt?

Hvor mange projekter er der tale om inden for det femte og sjette forskningsrammeprogram, hvor vurderingen heraf blev afsluttet for mindst et år siden, men hvor der endnu ikke er blevet undertegnet nogen kontrakt?

Ved udgangen af maj 2003 kunne der under posten forskning og teknologisk udvikling konstateres manglende udbetalinger til en værdi af 7 mia. EUR. Kan Kommissionen oplyse, hvornår den senest forventer at udbetale disse beløb, hvilke foranstaltninger den i den forbindelse agter at iværksætte, og om der er risiko for, at en del af disse midler annulleres? Vil der i den sammenhæng også ske forsinkelser med hensyn til betalingen af regninger for igangværende projekter? Hvor mange tilfælde (absolut og relativ andel af alle igangværende projekter) vil der i bekræftende fald være tale om, og hvad er årsagen hertil?

Svar afgivet på Kommissionens vegne af Philippe Busquin

(31. juli 2003)

Der blev indsendt forslag til innovative projekter under referencenr. INN/01/02 som svar på en indkaldelse af forslag, der blev åbnet den 15. december 2001 med frist til den 15. marts 2002. I henhold til proceduren blev konsortierne for 31 udvalgte projekter opfordret til at indsende de detaljerede oplysninger, der var nødvendige med henblik på at afslutte projektforhandlingerne og etablere de relevante dossierer med det formål at indhente positiv udtalelse fra programudvalget og opnå Kommissionens tilsagn vedrørende støttemidlerne. Kommissionens tilsagn blev givet den 11. oktober 2002 (1) og den 22. november 2002 (2). Fire kontrakter blev iværksat inden den 31. december 2002. Den forsinkelse, der er indtrådt ved færdiggørelsen med henblik på undertegnelse af de 27 resterende kontrakter, er af helt usædvanlig art.

Det er beklageligt, at kontrakterne ikke blev iværksat som oprindeligt forudset. For at projekterne kan gennemføres ordentligt uafhængigt af fristerne, har kontrahenterne fået mulighed for at tilpasse planlægningen af hver af de fastlagte aktiviteter.

Da oplysningerne om de kontrakter, der ikke er blevet underskrevet, behandles på en decentraliseret måde, er det ikke muligt at udforme en oversigt inden for de fastlagte frister. Kommissionen vil ikke undlade så hurtigt som muligt at oversende et supplerende svar.

Beløbet på 7 mia. EUR svarer rundt regnet til beløbet af de uindfriede forpligtelsesbevillinger til forskningsprogrammerne. I overensstemmelse med en programmering, der er medtaget i budgettet, er det fastsat at indfri disse uindfriede forpligtelsesbevillinger i et regelmæssigt tempo, f.eks. på 2 200 mio. EUR til Generaldirektoratet for Forskning (GD RTD) i 2003.

Det bør understreges, at disse uindfriede forpligtelsesbevillinger udgør et ret begrænset beløb i forhold til det årlige budget til forskningspolitikken, og at generaldirektoratet har taget initiativ til at sikre en tilfredsstillende styring af denne sag.

DG RTD har foretaget en detaljeret analyse af sine behov for betalingsbevillinger for hvert budgetår, og det gennemfører efterfølgende størstedelen af sit budget (f.eks. 96 % i 2002). Følgelig er risikoen for, at betalingsbevillingerne annulleres, meget lille. Desuden har DG RTD iværksat instrumenter til månedlig overførsel til de uindfriede forpligtelsesbevillinger, og det bestræber sig på så hurtigt som muligt at annullere de forpligtelsesbevillinger, hvor der ikke længere er behov for at forudse betalingsbevillinger.

(1) Afgørelse nr. K(2002) 3710.

(2) Afgørelse nr. K(2002) 4524.